**LĒMUMS**

Liepājā

|  |  |
| --- | --- |
| 2023. gada 18. maijā |  Nr.162/6(prot. Nr.6, 11.§) |

Par Liepājas valstspilsētas pašvaldības

Zemes komisijas darbības izbeigšanu

Ar Liepājas valstspilsētas pašvaldības domes 2021. gada 16. septembra lēmuma Nr.343/11 “Par pastāvīgo komiteju pārraudzībā izveidoto komisiju sastāviem” 2.6. apakšpunktu tika izveidota Liepājas valstspilsētas pašvaldības Zemes komisija. Liepājas pilsētas Zemes komisija izveidota 1991. gadā (Liepājas pilsētas Tautas deputātu padomes 6. sesijas 1991. gada 11. marta lēmums “Par pilsētas Tautas deputātu padomes pastāvīgo komisiju priekšsēdētāju apstiprināšanu”), pamatojoties uz 1990. gada 10. jūlija likumu “Par zemes komisijām” un 1991. gada 20. novembra likumu “Par zemes reformu Latvijas Republikas pilsētās”.

Likuma “Par zemes komisijām” 11. pants noteic, ka pagastu un pilsētu zemes komisijas izbeidz savu darbību pēc tam, kad tiek izsludināta zemes reformas pabeigšana attiecīgajā pašvaldības teritorijā vai visā valstī. Pagastu un pilsētu zemes komisijām savi arhīvi jānodod Valsts zemes dienesta attiecīgā rajona nodaļai. Dokumentācijai jābūt sakārtotai atbilstoši arhīvu noteikumiem.

Ar Liepājas pilsētas domes 2018. gada 14. jūnija lēmumu Nr.251 “Par zemes reformas pabeigšanu Liepājas pilsētā” un Ministru kabineta 2018. gada 19. decembra rīkojumu Nr.701 “Par zemes reformas pabeigšanu Liepājas pilsētā” Liepājas pilsētā pabeigta zemes reforma. Savukārt, pēc attiecīgo Liepājas valstspilsētas pašvaldības Zemes komisijas dokumentu sakārtošanas atbilstoši arhīvu normatīvo aktu prasībām 2023. gada 3. martā starp Liepājas valstspilsētas pašvaldības Zemes komisiju un Valsts zemes dienestu parakstīts akts “Par pilsētas zemes komisijas dokumentu nodošanu un pieņemšanu Liepājā”. Līdz ar to ir izpildīts likumā “Par zemes komisijām” noteiktais un Liepājas valstspilsētas pašvaldības Zemes komisija var savu darbību izbeigt.

Pamatojoties uz likuma “Par zemes komisijām” 11. pantu un izskatot Liepājas valstspilsētas pašvaldības domes pastāvīgās Pilsētas attīstības komitejas 2023. gada 11. maija lēmumu (sēdes protokols Nr.5), Liepājas valstspilsētas pašvaldības dome **nolemj:**

1. Izbeigt Liepājas valstspilsētas pašvaldības Zemes komisijas darbību ar šī lēmuma stāšanos spēkā.

2. Atzīt par spēku zaudējušu Liepājas valstspilsētas pašvaldības domes 2021. gada 16. septembra lēmuma Nr.343/11 “Par pastāvīgo komiteju pārraudzībā izveidoto komisiju sastāviem” 2.6. apakšpunktu.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Valsts zemes dienestam, Sabiedrisko attiecību un mārketinga daļai, Liepājas pilsētas būvvaldei, Nekustamā īpašuma pārvaldei |